CELEX: 52014XG0204(01)
Language: lt
Date: 2014-02-04 00:00:00
Title: Tarybos išvados dėl sporto įnašo į ES ekonomiką, visų pirma sprendžiant jaunimo nedarbo ir socialinės įtraukties klausimus

4.2.2014   
            
            
               LT
            
            
               Europos Sąjungos oficialusis leidinys
            
            
               C 32/2
            
         Tarybos išvados dėl sporto įnašo į ES ekonomiką, visų pirma sprendžiant jaunimo nedarbo ir socialinės įtraukties klausimus
   2014/C 32/03
   TARYBA IR TARYBOJE POSĖDŽIAVĘ VALSTYBIŲ NARIŲ VYRIAUSYBIŲ ATSTOVAI,
   I.   SUVOKIA JAUNIMO NEDARBO EUROPOJE PROBLEMOS RIMTUMĄ IR JOS PADARINIUS:
   
               1.
            
            
               Jaunimo nedarbas tebėra didelis iššūkis ES ir jos valstybėms narėms. 2013 m. rugpjūčio mėn. 28 valstybių narių Europos Sąjungoje jaunimo nedarbo lygis sudarė 23,3 % (1), tačiau yra didelių skirtumų tarp valstybių narių ir tarp valstybių narių atskirų regionų (2).
            
         
               2.
            
            
               Nuo ekonomikos krizės jaunimas nukentėjo itin skaudžiai. Apskritai visose ES valstybėse narėse jaunimo nedarbo lygis yra daug didesnis nei kitų amžiaus grupių nedarbo lygis. 2012 m. pabaigoje jaunimo nedarbo lygis buvo 2,6 karto didesnis už bendrą nedarbo lygį (3).
            
         
               3.
            
            
               Šie pokyčiai turi rimtų padarinių ne tik atitinkamiems asmenims, bet ir visuomenei bei ekonomikai apskritai. Dėl ilgalaikio nedarbo gali padidėti marginalizacija, o dėl to atsiranda skurdas ir didėja socialinės atskirties rizika. Didelis pavojus kyla ir bendruomenėms, kadangi kai kurie jaunuoliai, nedalyvaujantys darbo rinkoje, gali nuspręsti nedalyvauti ir pilietinės visuomenės gyvenime, o dėl to gali dar labiau padidėti socialinis susiskaidymas.
            
         
               4.
            
            
               Viena iš didžiausių problemų, su kuriomis Europoje dėl krizės susiduria jaunimas, yra sunkumai, atsirandantys dėl darbo vietų ir darbo patirties trūkumo. Taip pat didėja atotrūkis tarp gebėjimų, kurių reikalauja tam tikri darbdaviai, ir daugelio būsimų darbuotojų turimų gebėjimų.
            
         II.   PRIMINDAMI, KAD EUROPOS VADOVŲ TARYBA:
   
               5.
            
            
               Pripažino, kad kova su jaunimo nedarbu yra „ypatingas ir neatidėliotinas tikslas“, ir pabrėžė, kad svarbu „skirti deramą dėmesį pažeidžiamo jaunimo grupių, kurios susiduria su specifinėmis problemomis, dalyvavimui darbo rinkoje“ (4).
            
         III.   PABRĖŽIA SPORTO TEIKIAMAS GALIMYBES SPRENDŽIANT ŠIAS PROBLEMAS:
   
               6.
            
            
               Įsitraukdami į sportą jaunuoliai įgyja konkrečių asmeninių bei profesinių gebėjimų ir kompetencijų, pagerinančių įsidarbinimo galimybes. Tokie gebėjimai ir kompetencijos apima mokymąsi mokytis, socialines ir pilietines kompetencijas, lyderystę, bendravimą, komandinį darbą, discipliną, kūrybiškumą, verslumą. Sportas taip pat suteikia galimybių įgyti profesinių žinių ir gebėjimų tokiose srityse kaip rinkodara, valdymas, visuomenės sauga ir saugumas. Visi šie gebėjimai ir kompetencijos aktyviai padeda jaunimui dalyvauti, vystytis ir daryti pažangą švietimo, mokymo ir užimtumo srityse tokiais būdais, kurie yra aktualūs ir pritaikomi darbo rinkoje ir kuriuos vertina bei kurių reikalauja darbdaviai.
            
         
               7.
            
            
               Sportinė veikla Europoje tradiciškai organizuojama, administruojama ir vykdoma remiantis savanoriško dalyvavimo principu. 2011 m. „Eurobarometro“ apklausos (5) duomenimis beveik ketvirtis savanoriškoje veikloje dalyvaujančių asmenų (24 %) yra aktyvūs sporto srityje. Savanoriškas darbas sporto srityje, daugiausia atliekamas mėgėjų lygiu ir klubuose, suteikia didelės vertės socialiniu, ekonominiu ir demokratiniu požiūriu.
            
         
               8.
            
            
               Sportas yra universaliai patrauklus, jis neturi nei kultūrinių, nei socialinių ar ekonominių ribų. Jis yra tarptautinio pobūdžio ir pritraukia labai daug įvairių žmonių. Todėl sportinė veikla yra puiki mažumų ir marginalizuotų grupių integravimo priemonė. Sportas suteikia teigiamų emocijų ir gali gerokai prisidėti prie bendrystės jausmo, nes padeda užtikrinti bendruomenių stabilumą, sanglaudą ir darnius santykius tarp bendruomenės narių.
            
         
               9.
            
            
               Sporto sektorius, įskaitant savanorišką veiklą sporto srityje, yra išmatuojama ir didelė nacionalinės ekonomikos ekonominė bei socialinė vertybė. Daugėja įrodymų, kad sportas yra labai svarbus Europos ekonomikai ir kad jis yra svarbus ekonomikos augimo ir užimtumo skatinimo veiksnys, kartu užtikrinantis socialinę sanglaudą ir gerovę, taigi, svariai prisidedantis prie strategijoje „Europa 2020“ nustatytų tikslų įgyvendinimo (6).
            
         
               10.
            
            
               Kaip nurodyta naujame ES mastu atliktame tyrime dėl ekonomikos augimo ir užimtumo ES (7), su sportu susijusi pridėtinės vertės dalis ES sudaro 1,76 % (8). Su sportu susijusio užimtumo dalis ES sudaro 2,12 %. Atsižvelgus į didinamąjį poveikį, sporto dalis ES bendrosios pridėtinės vertės struktūroje išauga net iki 2,98 %. Taigi, kaip nurodyta tame tyrime, sporto dalis Europos pridėtinės vertės struktūroje yra palyginama su dalimi, kurią bendrai sukuria žemės ūkio, miškininkystės ir žuvininkystės sektoriai, o kas šešiasdešimtas euro, sukuriamas ir uždirbamas ES, yra susijęs su sportu.
            
         
               11.
            
            
               Sportas yra atsparus ekonomikos sektorius. Įvairiais ekonominio ciklo etapais dalyvavimo mastas išlieka gana stabilus. Sportas struktūrizuojamas naudojant sporto renginių ir sportinės veiklos (nuo mėgėjų iki aukščiausio lygio renginių), kuriuos organizuoja sporto organizacijos, sistemą. Šie renginiai išlieka populiarūs net sudėtingomis ekonominėmis sąlygomis, ypač tarp jaunimo. Kintančios ekonominės sąlygos gali paveikti sporto renginius, tačiau sporto renginių ir sportinės veiklos sistema išlieka stabili.
            
         
               12.
            
            
               Sportas suteikia galimybių kurti darbo vietas ir remti vietos lygio ekonominį vystymąsi – statant ir prižiūrint sporto bazes, organizuojant sporto renginius, vykdant rinkos veiklą sporto prekių ir paslaugų pramonėje ir susijusią veiklą kituose sektoriuose. Jeigu su sporto renginiais ir sportine veikla (vietos lygiu) susijusi infrastruktūra yra kruopščiai planuojama, numatant daugiafunkcinę paskirtį ir turint aiškią jos būsimo funkcinio vaidmens viziją, ji gali padėti stabilizuoti ir skatinti ekonomiką.
            
         
               13.
            
            
               Sportas daro šalutinį poveikį kitiems sektoriams. Sporto renginiai ir čempionatai paprastai daro teigiamą poveikį tokiems sektoriams kaip turizmo, kultūros, transporto, žiniasklaidos, viešosios infrastruktūros ir kt. sektoriai. Jie taip pat gali sutelkti žmones ir sukurti bendrumo jausmą, taip pat bendrą sėkmės jausmą. Taigi, sportas gali labai prisidėti siekiant sudaryti sąlygas tam, kad ES būtų lengviau atsigauti nuo besitęsiančių ekonominių sunkumų.
            
         IV.   AKCENTUOJA ŠIAS PAGRINDINES POLITIKOS GAIRES:
   
               14.
            
            
               Dėl sporto sektoriaus svarbos ekonomikai ir dėl to, kad šis sektorius suteikia jaunimui, įskaitant itin pažeidžiamus ir nepalankioje padėtyje esančius jaunuolius, galimybių įgyti naudingų gebėjimų ir žinių, sportas gali atlikti svarbų vaidmenį kovojant su neatidėliotinai spręstina jaunimo nedarbo problema ir suteikti postūmį ekonomikos atsigavimui. Reaguojant į pirmiau nurodytas problemas, būtina imtis įvairių veiksmų, kuriuos vykdant būtų sutelkti įvairūs suinteresuotieji subjektai.
            
         
               15.
            
            
               Nors savanoriška veikla ir nepakeičia darbo pagal darbo sutartį, joje dalyvaudami piliečiai vis dėlto gali įgyti naujų gebėjimų; todėl toks dalyvavimas gerina jų įsidarbinimo galimybes ir stiprina jų priklausymo visuomenei jausmą. Dalyvaudami sporto, ypač mėgėjų sporto, veikloje jaunuoliai, nesvarbu, ar jie yra dalyviai, tarpininkai ar organizatoriai, ugdo svarbiausius asmeninius gebėjimus ir kompetencijas. Savanoriška veikla sporto srityje, kaip neformaliojo mokymosi ir savišvietos forma, padeda jaunimui įgyti gebėjimų ir kompetencijų, papildančių formalųjį švietimą.
            
         
               16.
            
            
               Sporte sukuriama aplinka, kurioje jaunimas gali tobulinti šiuos gebėjimus, taip pagerindami įsidarbinimo galimybes ir būsimą našumą tokiu metu, kai darbo rinkos sąlygos yra itin sudėtingos, yra mažai galimybių įsidarbinti, o galimybės ugdyti gebėjimus darbo vietoje yra ribotos.
            
         
               17.
            
            
               Dalyvaudami sporto, ypač mėgėjų sporto, veikloje jaunuoliai gali konstruktyviai nukreipti savo energiją, realizuoti savo viltis ir išreikšti įgimtą entuziazmą prisidėdami prie bendruomenių, kuriose jie gyvena, veiklos. Tai gali padėti spręsti socialines problemas, su kuriomis susiduriama valstybėse narėse, pavyzdžiui, socialinio susiskaidymo ir nusistatymo prieš konkrečias grupes problemas, nes jaunuoliams, ypač tiems, kurie neturi apmokamo darbo ar galimybių įgyti atitinkamą išsilavinimą ir kvalifikaciją, suteikiamas pozityvus, konstruktyvus ir bendruomene grindžiamas požiūris.
            
         
               18.
            
            
               Nedidelio masto viešųjų lėšų investicijos į vietos sporto bazes ir parama bendruomenių sporto klubams gali suteikti daug naudos, nes bendruomenės taptų stipresnės, saugesnės ir darnesnės.
            
         
               19.
            
            
               Dalyvavimas organizuojant nacionalinius bei tarptautinius sporto renginius ir dalyvavimas (vietos ar nacionaliniu lygiu) sporto infrastruktūros plėtojimo ir priežiūros veikloje gali būti vienas iš pagrindinių veiksnių kuriant naujas darbo vietas, ypač jaunimui skirtas darbo vietas.
            
         V.   ATSIŽVELGDAMI Į PAGRINDINES POLITIKOS GAIRES PRAŠO VALSTYBIŲ NARIŲ, DERAMAI ATSIŽVELGIANT Į SUBSIDIARUMO PRINCIPĄ:
   
               20.
            
            
               Keistis gerosios patirties ir praktikos pavyzdžiais:
               
                           —
                        
                        
                           kaip vietos lygiu užtikrinamas aktyvesnis jaunuolių dalyvavimas sporto veikloje ir visuomenės gyvenime, ypač tada, kai jie nebedalyvauja formaliojo švietimo struktūrose,
                        
                     
                           —
                        
                        
                           kaip savanoriškas dalyvavimas sporto klubuose ir organizacijose gali padėti gerinti socialinius emocinius gebėjimus ir kompetencijas,
                        
                     
                           —
                        
                        
                           kaip dalyvavimas sportinėje veikloje gali padėti kurti saugesnes ir darnesnes bendruomenes,
                        
                     
                           —
                        
                        
                           kaip sporto organizacijose organizuojama pameistrystė ir stažuotės, kuriomis motyvuojamas jaunimas ir sudaromos geresnės sąlygos nacionaliniu ir tarpvalstybiniu lygiu patekti į darbo rinką.
                        
                     
         
               21.
            
            
               Propaguoti politikos priemones, kuriomis siekiama pasitelkiant sportą ugdyti konkrečioms darbo vietoms pritaikytus gebėjimus. Šiuo požiūriu remti (mėgėjų ir (arba) profesionalaus lygio) savanorių organizacijas ir (arba) sporto klubus, taip pat sportinę veiklą ir (arba) sporto renginius.
            
         
               22.
            
            
               Išnagrinėti būdus, kaip pagerinti būsimų sporto srities profesionalų bei savanorių švietimo kryptis ir skatinti mokymąsi darbo vietoje, kad būtų ugdomi gebėjimai, kuriuos būtų galima pripažinti nacionalinėse kvalifikacijų sandarose. Tokios sandaros galėtų būti grindžiamos Europos kvalifikacijų sandara, kad būtų padidintas tarptautinis skaidrumas ir atitinkamų jaunuolių judumas. Taip pat turėtų būti nagrinėjamos galimybės pripažinti neformaliojo mokymosi ir savišvietos būdu sporto srityje įgytus gebėjimus.
            
         
               23.
            
            
               Skatinti strategines investicijas į sportą, atitinkamais atvejais naudojantis ES finansavimo priemonių, įskaitant ES struktūrinius fondus (visų pirma Europos socialinį fondą ir Europos regioninės plėtros fondą), ir ES finansinių priemonių, pavyzdžiui, Europos investicijų banko vykdomo finansavimo, teikiamomis galimybėmis.
            
         
               24.
            
            
               Skatinti veiksmingą bendradarbiavimą vidaus lygiu tarp įvairių sektorių valdžios institucijų, kurios sprendžia socialinių reikalų, jaunimo, užimtumo ir ekonominius klausimus, kad būtų užtikrintas didesnis informuotumas apie socialinį ir ekonominį sporto vaidmenį.
            
         VI.   PRAŠO VALSTYBIŲ NARIŲ IR KOMISIJOS ATITINKAMOSE JŲ KOMPETENCIJOS SRITYSE IR DERAMAI ATSIŽVELGIANT Į SUBSIDIARUMO PRINCIPĄ:
   
               25.
            
            
               Skatinti tarpsektorinį bendradarbiavimą su švietimo, mokymo, jaunimo ir užimtumo sričių ekspertais, kad būtų nagrinėjamos gebėjimų ir kompetencijų ugdymo galimybės.
            
         
               26.
            
            
               Visapusiškai pasinaudoti programa „Erasmus+“, kuri suteikia galimybių ugdyti asmeninius ir profesinius gebėjimus ir kompetencijas.
            
         
               27.
            
            
               Nustatyti būdus, kaip galima finansuoti sportą, siekiant skatinti socialinę įtrauktį ir jaunimo užimtumą, pasitelkiant struktūrinius fondus (visų pirma Europos socialinį fondą arba Europos regioninės plėtros fondą) arba kitus ES finansavimo mechanizmus, pavyzdžiui, Europos investicijų banko vykdomą finansavimą, visų pirma kiek tai susiję su nedidelio masto sporto infrastruktūros, kuria galėtų naudotis visuomenė, plėtojimu ir prireikus priežiūra miestuose ir didmiesčiuose, ypač daug dėmesio skiriant teritorijoms, kuriose patiriamas socialinis skurdas. Tokia nedidelio masto infrastruktūra gali padėti pasiekti daug socialinių tikslų, pavyzdžiui, darbo vietų kūrimo, socialinės įtraukties ir sveikatos stiprinimo tikslus.
            
         
               28.
            
            
               Stiprinti dialogą ir bendras iniciatyvas su pagrindiniais suinteresuotaisiais subjektais, visų pirma sporto organizacijomis, sporto prekių pramonės sektoriais ir jaunimo organizacijomis, kad būtų toliau kuriama palanki aplinka siekiant į sporto sektorių pritraukti jaunimą.
            
         
               29.
            
            
               Apsvarstyti, kaip ateityje ES lygiu vykdant darbą sporto srityje būtų galima kuo veiksmingiau spręsti klausimus, susijusius su sporto įnašu ugdant jaunimo gebėjimus ir išlaikant socialiniu požiūriu įtraukias bendruomenes didelio jaunimo nedarbo sąlygomis.
            
         VII.   ATSIŽVELGDAMI Į PAGRINDINES POLITIKOS GAIRES PRAŠO KOMISIJOS:
   
               30.
            
            
               Organizuoti aukšto lygio tarpsektorinį seminarą dėl sporto įnašo kuriant darbo vietas ir sprendžiant nedarbo ES, visų pirma jaunimo nedarbo, problemą.
            
         
               31.
            
            
               Remiantis ES vykdomu bendradarbiavimu ekspertų lygiu, parengti tyrimą dėl sporto įnašo gerinant jaunimo įsidarbinimo galimybes pagal strategiją „Europa 2020“.
            
         
      (1)  Jaunimo nedarbo lygis yra didesnis kaip 50 % kai kuriose valstybėse narėse ir didesnis kaip 70 % kai kuriuose regionuose, nors keliuose regionuose jis yra net mažesnis kaip 5 %.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  Žr. 2 išnašą.
   
      (4)  Europos Vadovų Tarybos išvados (2013 m. birželio 27–28 d.) – dok. EUCO 104/2/13 REV 2.
   
      (5)  Specialus „Eurobarometras“ dėl savanoriškos veiklos ir kartų solidarumo, 2011 m. spalio mėn.
   
      (6)  Komisijos tyrimas „Sporto įnašas skatinant ekonomikos augimą ir užimtumą ES“ (2012 m.).
   
      (7)  Europos Komisijos užsakymu atliktas tyrimas dėl sporto įnašo skatinant ekonomikos augimą ir užimtumą ES; SportsEconAustria vadovaujamas konsorciumas; galutinė ataskaita, 2012 m. lapkričio mėn.
   
      (8)  Kaip nurodyta sporto apibrėžtyje („Vilniaus apibrėžtyje“) – plačiojoje apibrėžtyje: bet kuri veikla, kuriai sportas yra būtinas kaip sąnauda, taip pat bet kuri veikla, kuri yra sąnauda sporto srityje, taip pat statistinė sporto apibrėžtis, nustatyta NACE 92.6 1.1. red.